VSRS sklep II DoR 341/2015
Sodna praksa Vrhovnega sodišča, 2016-01-07

Anton Frantar (preds.), Tomaž Pavčnik (poroč.), mag. Nina Betetto

predlog za dopustitev revizije - poslovna sposoobnost - vloga poslovno nesposobne osebe - pravni učinki procesnih dejanj - ugotovitveni sklep

Vloga pravdno nesposobne osebe nima pravnih učinkov. Ker ne gre za nobenega izmed položajev iz 343. člena ZPP, sodišče takšne vloge niti ne zavrže, namreč zgolj ugotovi obstoječe pravno dejstvo.

Ugotovi se, da predlog za dopustitev revizije nima pravnih učinkov.

1. Sodišče prve stopnje je ugodilo zahtevku po negatorni tožbi in zahtevku za plačilo uporabnine.

2. Pritožbeno sodišče je toženčevo pritožbo zavrnilo in sodbo sodišča prve stopnje potrdilo.

3. Predlog za dopustitev revizije vlaga toženec sam.

5. Predlagatelju je bila s sklepom Okrajnega sodišča v Ljubljani N 53/2011 z dne 18. 5. 2012 v zvezi s sklepom Višjega sodišča v Ljubljani II Cp 2040/2012 z dne 10. 10. 2012 delno odvzeta poslovna sposobnost in sicer za nastopanje v sodnih, upravnih in drugih uradnih postopkih.

6. Center za socialno delo Domžale je bil z odločbo CSD Domžale št. ... z dne 22. 9. 2014 v zvezi z odločbo RS, Ministrstva za delo, družino in socialne zadeve in enake možnosti št. ... z dne 16. 12. 2014 postavljen za njegovega skrbnika. Ta je Vrhovnemu sodišču  z dopisom 27. 11. 2015 sporočil, da njegove vloge ne odobri.

7. Po prvem odstavku 346. člena Zakona o pravdnem postopku (v nadaljevanju ZPP), ki po 383. členu ZPP smiselno velja tudi v revizijskem postopku, prepozno, nepopolno ali nedovoljeno pritožbo lahko zavrže s sklepom že sodnik poročevalec, če tega ni storil predsednik senata sodišča prve stopnje. Ker pred Vrhovnim sodiščem ni sodnika posameznika,  to stori senat treh sodnikov.

8. Vloga poslovno nesposobne osebe ni niti prepozna niti nepopolna in tudi ne nedovoljena v smislu četrtega odstavka 343. člena ZPP(1). Oseba, ki ji je odvzeta poslovna sposobnost za nastopanje v sodnih postopkih, ne more oziroma ne sme sama opravljati procesnih dejanj. To izhaja že iz samega bistva (delnega) odvzema poslovne sposobnosti. To bistvo je, da izjava volje, ki jo poda poslovno nesposobna oseba, ne more imeti nikakršnih pravnih posledic. Smiselno enako izhaja tudi iz določbe drugega odstavka 81. člena ZPP, ki sodišču nalaga, naj takšni osebi postavi skrbnika, da bo lahko zanjo opravljal pravdna dejanja. Če pa takšna oseba skrbnika že ima, tedaj ravnanje po drugem odstavku 81. člena ZPP seveda ni več potrebno ter ostane le še dejstvo, da njena lastna ravnanja ne morejo imeti pravnih posledic.

9. Izrecne ureditve, kako ravnati s predlogom za dopustitev revizije, ki jo vloži poslovno nesposobna oseba, sicer ni. Pravno dejstvo pa je, da ne more imeti nikakršnih pravnih učinkov in je torej neupošteven. Vrhovno sodišče je zato o tem pravnem dejstvu izdalo ugotovitveni sklep.

Op. št. (1): „Če jo je vložila oseba, ki ni imela te pravice, ali oseba, ki se je pritožbi odpovedala ali jo umaknila, ali če pritožnik ni imel pravnega interesa za pritožbo.“

ZPP člen 81, 81/2, 343, 343/3, 346, 346/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.